## Årsmelding for barnegruppa i Faxi 2016

Barnegruppa har i 2016 hatt 4 samlinger. Samlingene har vært på Brekkeneset og oppmøtet har vært veldig bra. På det meste har det vært 12 deltagere i alderen 6-13 år! Noen har hatt med sine egne hester mens andre har ridd på lånte.

Vi har hatt deltagere fra hele Faxiland; Bokn, Tysvær, Vindafjord, Etne, Stord, Austevoll.

Det sosiale er viktig på samlingene. Med langt mellom hverandre, er det kjekt å komme sammen og bli bedre kjente. Jeg har prøvd å ha litt bredde på innholdet på hver samling. Vi har ridd på tur, laget kvadrilje, hatt trail øvelser, rideinstruksjon og laget hestequiz til hverandre og til foreldre.

Sju av de eldste var med på påskeleir på Stord, sammen med ungdomsgruppa. Her var Tinna Rut instruktør mens Tone og foreldre var ansvarlige for forpleining. Leiren ble avsluttet med et lite treningsstevne, med trail, flaggritt og sportsdisipliner. Dette var en veldig kjekk leir!

På pinsestevnet på Seljord, var det som vanlig flere som var med. Høydepunktet er som alltid, kostymetølten på søndagskveld. Her var vi representert som pirater, noe som resulterte i en delt andreplass!

Tina Larsen ble valgt av styret som Faxi sin representant på barnestevnet under NM på Momarken. Vi fikk muligheten til å ta med flere deltagere og dette ble Kristine Kambo og Asbjørn Strøm. Dette er et veldig flott tiltak av Norsk Islandshestforening, der hver barnerytter får tildelt en av eliterytterne som sin fadder. Fadderne hjelper til med tips og råd under oppvarming og heier underveis! Flott motivasjon for barnerytterne! Alle våre var kjempeflinke! Det ble en sosial og lærerik stevenhelg for både barn og voksne.

I Juli var det ungdomsleir på Nedstrand. Her fikk også de eldste i barnegruppa være med. Ingeborg Steinnes Ivesdal var instruktør. Leiren gikk fra mandag til fredag med instruksjon, turridning og innøving av en flott kvadriljeoppvisning. Denne ble vist frem til foreldre på fredagen, sammen med høydehopping! I desember hadde Faxi grøtstevne på Nodland. Her var det mange barneryttere som gjorde en flott figur i det sure været. Dette ble avslutningen på dette året.

Jeg vil takke alle ungene for et fint år sammen. Dere er flinke, positive og kjekke å være sammen med!

Vil også gi en stor takk til alle foreldrene som kjører ungene og bidrar med bakst og god hjelp.

Barnegruppa i Faxi

Åshild Vestbø Strøm